Vaughan Hughes

Newyddiadurwr, cyflwynwydd a chynhyrchydd o Gymro oedd Vaughan Hughes (16 Tachwedd 1947– 6 Ionawr 2024). Ganwyd ar Ynys Môn a chafodd ei addysg yn Ysgol Gyfun Llangefni.

Gyrfa
Bu'n newyddiadurwr yng Ngwynedd cyn mynd i fyd cynhyrchu a chyflwyno gyda HTV. Roedd yn un o ohebwyr y rhaglen newyddion Y Dydd. Yn yr 1980au roedd yn cyflwyno y rhaglen materion cyfoes Y Byd Yn Ei Le a'r rhaglen ddogfen Ar Olwg. Bu hefyd yn cyflwyno y rhaglen sgwrsio O Vaughan i Fynwy rhwng 1987 ac 1991. Fe gyflwynodd gyfresi ar Radio Cymru - Blewyn o Drwyn a'r rhaglen foreuol Heddiw.

Roedd yn gyd-sylfaenydd y cwmni teledu Ffilmiau'r Bont a bu'n cyd-olygu'r cylchgrawn Barn.

Yn 2012 cafodd ei ethol fel cynghorydd Plaid Cymru ar Gyngor Sir Ynys Môn, gan gynrychioli ward Llanbedrgoch (Lligwy erbyn hyn) tan 2022.

Bywyd personol
Am gyfnod o 10 mlynedd bu'n gweithio yng Nghaerdydd. Roedd yn briod ag Angharad ac ei ferch yw'r gwleidydd Heledd Fychan.

Marwolaeth a theyrngedau
Bu farw yn annisgwyl ar 6 Ionawr 2024 yn ei gartref ym Mhontypridd. Cynhaliwyd angladd cyhoeddus yn Amlosgfa Bangor ddydd Gwener 26 Ionawr 2024 am 11:30 y bore. 

Dywedodd arweinydd Plaid Cymru, Rhun ap Iorwerth, "Mae Vaughan yn gadael gwaddol sylweddol. Fel newyddiadurwr a darlledwr bu'n ddylanwadol ym myd materion cyfoes Cymreig am ddegawdau, a fel Cynghorydd Plaid Cymru ym Môn defnyddiodd ei brofiad helaeth ar lwyfanau cenedlaethol er budd ei fro a Chymru. Bydd colled fawr ar ei ôl."

Dywedodd Dr Dyfrig Jones, uwch ddarlithydd ffilm ym Mhrifysgol Bangor ei fod yn "golled anferth".

"Eithriadol o drist o glywed hyn," meddai. "Fe weithiais yn agos efo Vaughan yn Ffilmiau’r Bont ac yn Barn, ac mi gafodd ddylanwad anferth arna’i."

Dywedodd yr Aelod o Senedd Cymru, Sioned Williams ei fod yn "newyddion trist am un a gyfrannodd gymaint i’w genedl".

"Roedd Vaughan wastad mor gefnogol i fi fel un o gyfrannwyr Cylchgrawn Barn ac ro'n i’n mwynhau ein sgyrsiau difyr ar faes y Steddfod a chynhadleddau Plaid Cymru."

Cyfeiriadau

Categori:Genedigaethau 1947
Categori:Marwolaethau 2024
Categori:Newyddiadurwyr o Gymru
Categori:Cyflwynwyr teledu o Gymru
Categori:Cyflwynwyr radio o Gymru
Categori:Pobl o Ynys Môn
Categori:Pobl addysgwyd yn Ysgol Gyfun Llangefni